text: FOA anker fedmesag
  15 april 2016 kl. 07.08
  Fagforbundet vil nu have sagen om den fyrede dagplejer Karsten Kaltoft afprøvet ved Landsretten.
  Sagen om den tidligere dagplejer fra Billund Kommune fortsætter nu i retssystemet, efter at FOA har valgt at anke dommen fra Kolding Byret.
  Her vurderede retten, at Karsten Kaltoft ikke blev fyret på grund af sin overvægt, men det er FOA ikke enige i.
  FOA mener, at Karsten Kaltoft blev diskrimineret på grund af sin overvægt, da Billund Kommune valgte at fyre ham i 2010.
  FOA har bl.a. valgt at anke sagen fordi EU-Domstolen i 2014 sikrede, at fedme kan udgøre et handicap, og at det i de tilfælde er ulovligt at diskriminere medarbejdere på grund af fedme, skriver FOA.
  -Størelsen på dine bukser, er ikke det, der afgør om du kan passe dit arbejde. Men det er klart, at der følger visse gener med at veje 165 kg. Det mener vi ikke, at byrettens dom tager højde for, siger Dennis Kristensen, formand for FOA.
  